
			Linn Stalsberg

			Det er nok nå

			Hvordan nyliberalismen ødelegger 
mennesker og natur

		


		
			Forord

			Det er alltid vanskelig å virkelig forstå sin egen samtid. Sannsynligvis er det våre barn eller barnebarn som kommer til å analysere tiden vi lever i nå, med et klarere blikk enn vi som står midt i det, evner selv. Alle mennesker er en del av sin tids kulturelle koder, økonomiske føringer og politiske verdisett. Vi er så viklet inn i alt dette at det meste vi gjør, tenker og mener, fremstår som «sunn fornuft». De store kritiske spørsmålene som eventuelt kan streife oss, forsvinner ofte i hverdagens krav, mange gjøremål og et ønske om å passe inn i den verden man tross alt har fått tildelt. 

			En ting som er typisk for vår samtid, er alle selvhjelpsbøkene som presenterer løsninger for utfordringer vi kjenner på. For eksempel hvordan vi selv kan løse tidsklemmen eller blir mindre stresset, hvordan vi kan bli mer effektive på jobb og på hjemmebane, hvordan vi burde tenke mer kreativt eller huske bedre i hverdagen, hvordan bli en bedre mor eller far eller kjæreste, hvordan få flere «likes» på sosiale medier, eller hvordan du kan redde økologien fra kollaps dersom du blir en etisk forbruker. Hvis du ikke orker å lese en bok, finnes en endeløs rekke foredrag på youtube med samme budskap: Du er løsningen, du har løsningen, du kan alltid bli en bedre versjon av deg selv. Det er bare opp til deg, alene. Få av rådene man får i selvhjelpsbøker, utfordrer samfunnet rundt leseren. Slike bøker ber deg sjelden tenke på hva slags føringer som ligger i samfunnet rundt oss, som gjør at du så ofte føler på et tidspress, eller at du har en evig uro og usikkerhet inni deg, eller som skaper slitasje på mennesker eller jordkloden for øvrig. Hva det er som gjør at du i utgangspunktet føler at du trenger å hjelpe deg selv, fordi noe sa deg at du ikke er bra nok som du er?

			Selvhjelpsbøker gjør det stikk motsatte av å utfordre samfunnet vi er en del av. I stedet er slike bøker her for å hjelpe oss å tilpasse oss samfunnet og kravene i det. Ved for eksempel å bli den beste og mest positive arbeideren på arbeidsplassen, eller ved å få den fineste og sunneste kroppen, eller ved å utvikle den mest effektive og kreative hjernen. Ting som i vår kultur gir status og suksess, er vanskelig å ikke la seg friste av. Derfor havner denne typen bøker ikke rent sjelden på bestselgerlistene. Vi ønsker sterkt å bli bedre utgaver av oss selv. Men hvorfor gjør vi det? 

			Denne boken handler om de store linjene i samfunnet. For det er ikke tilfeldig at vi opplever dette trykket utenfra, og at alle problemer vi støter på ser ut til å dyttes over på individet, som i sin tur blir bedt om å løse dem, gjerne ved hjelp av å kjøpe noe. Markedet står alltid beredt med tilbud og løsninger. (For den som kan betale).

			Markedet er selve stikkordet for denne boken. For dette markedet har fått stor plass utenfor oss, og stor påvirkning inni oss, de siste 40 årene. For akkurat som alle andre som har levd før oss, lever vi våre liv innenfor en ideologi og en viss måte å tenke på. Etter den såkalte nyliberale revolusjonen på slutten av 1970-tallet, er nyliberalismen det tankesettet og den økonomiske og politiske virkeligheten vi har levd i. Det kan høres konspiratorisk ut, men det er ikke verre enn at den tidligere britiske statsministeren Margaret Thatcher, en av nyliberalismens største og mest suksessrike propagandister, sa rett ut om de økonomiske endringene hun la til rette for: 

			«Målet er å forandre hjertet og sjelen i nasjonen.»

			Det lyktes hun i stor grad med, og disse «forandrede hjertene» er de vi nå sitter med i halsen og lurer på når alt ble så hektisk. Samtidig som vi, kanskje med et visst vemod på slutten av hverdagen, lurer på hva vi selv kunne, burde, skulle gjort annerledes, i dag også. 

			Denne boken handler om hva nyliberalisme er, og hva det vil si å leve i en nyliberal tid. Hvor dette individuelle og markedsrettede tankegodset kommer fra, og hvilke konsekvenser det har for hvordan jeg og du lever våre liv i dag. Slik sett er dette en slags antiselvhjelpsbok, eller snarere en bok som vil vise at mange problemer i vår tid, som til alle tider, ikke kan løses på egen hånd. At vi trenger å lære av vår historie for kollektiv organisering og motstand, at trikset er å bedrive selvhjelp for de mange, sammen og samtidig. For eksempel løses tidsklemmer med sekstimersdagen, ikke ved å springe fortere og skylde på oss selv hvis vi aldri kommer i mål. Og klimakrisen må møtes med modige og omfattende politiske reguleringer, nasjonalt og internasjonalt, ikke ved at vi personlig kjøper flere «grønne» produkter og er flinke til å kildesortere.

			Noe jeg ofte tenker på når jeg løper rundt og føler at jeg ikke rekker alt, er om ikke ting kunne vært annerledes. Eller ikke bare det, men også om de ikke var annerledes for bare kort tid siden? For meg kom slike tanker med full kraft hver gang jeg besøkte farmor. Hjemme hos henne hadde tiden nesten stått stille, her var jeg midt i minner og fortid samme hvor jeg snudde og vendte på meg. Jeg gikk opp den samme trappen med det samme gelenderet inn den samme inngangsdøren med den samme ringeklokken som alltid hadde vært der. Inn i det samme kjøkkenet med den grønne komfyren og det grønne kjøleskapet og et gulv som ikke hadde sett en ny laminatbit i min levetid. Hos farmor sto tiden ikke bare stille, den var sirkulær. Det var de samme fortellingene om de samme menneskene, vi delte de samme minnene, igjen og igjen. Dette ble påminnelser om andre tider og andre måter å leve på, som hver gang virket som en sterk kontrast til min egen hverdag. Det var særlig noe hun ofte sa, som aldri slapp meg helt: «Vi hadde det travelt, vi også, men det var aldri sånn som dere holder på nå.» 

			For dette ble essensielt i møtene mellom oss. Jeg hadde det alltid travelt. Var alltid på farten. Selv når jeg intenst forsøkte på det motsatte, hos henne. Det var noe med alltid å skulle være effektiv, på kanten til hektisk, og føle på at livet dro i tusen ulike retninger, med tusen ulike krav, altfor ofte. 

			Men var det sant? Husket hun riktig? Farmors liv hadde aldri vært bare lett. Det var vasking av klær i et tjern i hennes egen barndom, det var vann i en brønn på tunet, ingen bil før hun selv ble 48. Minstepensjon, fordi hun «bare» var hjemmeværende med unger, dyr, jordplett og hus og jobbet ulønnet for mannens bedrift.

			Farmor fikk innedo da hun fylte 50, i 1970. Jeg tar varme i baderomsgulvet for gitt. Ferie for farmor var en sykkeltur med termos med ansiktet mot solen, kanskje en hel ettermiddag. Ferie for meg er uker i strekk, langt hjemmefra. Velstandsveksten vi begge har opplevd, er reell. For henne var det årlige fremskritt, kjempet frem av interessegrupper og fagforening med sterk tro på fremtiden. For meg var mange av samfunnsgodene lenge en selvfølge, inntil vi begynte å føle på at velferden kom under press, og at vi i dag kjemper for å forsvare den, ofte med en uro for fremtiden. Hun hadde mindre av alt, men håpet om bedring var større enn i dag. Hvordan kom vi hit? 

			For farmor fantes det aldri noe alternativ til å være en hjemmeværende omsorgsperson, en hardt arbeidende sådan, med et lite småbruk, barn og storfamilie å sørge for. Kanskje hun drømte om noe annet, men det ble uansett bare med drømmen. Hun var knyttet til sin tid og den tids idealer og økonomiske rammeverk, både privat og på samfunnsplan. Hun hadde ikke så mange valg. Det har ikke jeg heller, selv om jeg nok har flere, eller skal jeg heller si andre, enn hun hadde. Den største forskjellen var muligheten jeg fikk til å ta utdanning, takket være studielånsordningen. Det gjorde at jeg fikk flere valg i voksenlivet og egen inntekt. Men der farmor var hjemme­værende med sine barn, fordi det ikke fantes andre alternativ, var det for meg aldri noe alternativ til å jobbe og tjene mine egne penger – selv mens ungene var små. Det var min tids ideal og en selvfølge. Jeg hadde også, typisk for min samtid, både høyt studielån og boliglån. Å jobbe fulltid var derfor ikke det frie valget jeg innbiller meg at det var. Kanskje jeg også drømte om noe annet, for eksempel å være mer hjemme med ungene, eller jobbe deltid, eller å kunne være enda mer sammen med farmor? 

			Både farmor og jeg, og alle andre i sine respektive generasjoner, er tett knyttet til samfunnsidealer i tiden vi lever i, og til samfunnsøkonomien i den, som i stor grad legger føringer for liv og muligheter. For eksempel var det et samfunnsøkonomisk ideal da farmor var mor, at en familie skulle klare seg på én inntekt. I vår tid skal familier helst ha to inntekter. Samfunnet lener seg på slike idealer, og politikk og priser utformes opp mot dem. Men hvor kom det idealet fra, at vi stadig skal produsere mer, tjene mer, forbruke mer? 

			Hva var det farmor så når hun møtte barnebarna sine? Hun så noen som alltid var på vei, som alltid var travle, som alltid hadde en smarttelefon i hånda, som altfor ofte ga inntrykk av å ha dårlig tid eller hadde ønsker om å oppleve en hel masse, helst hele tiden. Jeg tror også hun intuitivt så at det var slik samfunnet var blitt, at det ikke bare var vår individuelle skyld, vår egen svakhet, vår private indre uro, som spilte seg ut. 

			Om jeg, eller andre rundt henne, fortalte små ting fra våre hverdagslige liv, var de små tingene noe som begeistret ble kommentert. Vi fikk alltid inntrykk av at hun forsto at vi prøvde så godt vi kunne, i stort og smått, enten det gjaldt jobbene våre, ting vi gjorde for ungene, eller besøkene hos henne, som ble altfor få, tross alt, i tidsklemmen vår. Likevel var vi alltid bra nok. Men det å være bra nok var kanskje det som var mest uvant å kjenne på. Vi er jo så vant til alltid å skulle bli bedre, strekke oss, prestere. Var det mulig å være nok? Det kunne jo i vår tid nesten være en forvirrende melding å forholde seg til. 

			Farmor var et produkt av etterkrigstidens sosialdemokratiske tro på felleskap, troen på å bygge opp, ikke ned, velferden og samholdet. Ikke i form av lange akademiske utgreiinger eller gjennom å fronte partipolitikk, men for henne i form av handlinger og dagligdags tilstedeværelse for andre. Gjennom deltagelse i lokale foreninger, i Røde Kors, i husmorlaget, i nabolaget, i sivilsamfunnet, i skolen, i storfamilien, i 1. mai-tog da hun var yngre. Ingenting av dette ble gjort med klaging eller en ironisk tvist, så typisk for min generasjon. Det ble deltatt og bidratt med stolthet og selvfølge. Farmor var unik for meg, men samtidig ikke unik, for det var mange som henne blant venninnene og i nabolaget hennes.

			Fra jeg vokste opp på 1970-tallet, til farmor døde i julen 2014, hadde vi to kjent hverandre en hel generasjon. Det var en generasjon der Norge ble forandret, verden ble forandret og farmors verdensbilde og verdier ble kraftig utfordret av nye ideer om hvordan samfunnet skulle organiseres. Dette nye samfunnet ga oss nye idealer, nye verdier og ikke minst et nytt forbruksmønster og nye tanker om hva som var det gode liv. Disse store endringene begynte å ta fart på 1970-tallet. Da ble etterkrigstidens sosialdemokratiske blandingsøkonomi mellom statlig styring på én side og private kapitalkrefter på den andre, avløst av en annen type kapitalisme: nyliberalismen. 

			Folk tenker på så mye forskjellig når de hører begrepet «nyliberalisme», at dersom du på en vennemiddag har lyst til å snakke om dette, må du se for deg at de sju vennene rundt bordet får minst sju ulike bilder i hodet av hva du faktisk ønsker å snakke om. Dette gjør det ikke spesielt lett å få til en god samtale. Og som denne boken gjennomgående skal vise, er det av samme grunn heller ikke spesielt lett å snakke om nyliberalisme i den store offentlige samtalen heller. Dette er egentlig ganske alvorlig, at vi ikke klarer å sette ord på det som er vår virkelighet i dag, eller ha en felles forståelse av den. Hvorfor er det så vanskelig å bli enige om hva nyliberalisme betyr? 

			Noen bruker begrepet nyliberalisme om et økonomisk system som kom på 1980-tallet med statsminister Margaret Thatcher i Storbritannia på én side av havet og president Ronald Reagan i USA på den andre. Dette systemet er det mange som også kaller markedsfundamentalisme, eller det litt mykere markedsliberalisme, og tenker på nyliberalisme som en økonomisk politikk der stater legger til rette for markedstenkning på de fleste av livets områder, inkludert innen velferdstjenester som barnehage og sykehjem. 

			Så er det noen som tenker på forbruk, på reklame, på logoer overalt, på shopping, på hvordan noen tjener på usikkerhetene våre, i så stor grad at vi til og med betaler for å endre på kroppen vår. For når hva vi eier, og hvordan vi ser ut, eller hva slags hobbyer vi har, er så tett knyttet opp til hvem vi er, og hvordan andre oppfatter oss, blir forbruk og identitet tett knyttet sammen. Nyliberale kan dermed også være noe vi er. 

			For folk i fagbevegelsen er nyliberalisme ofte knyttet til ord som Human Relations (HR), som de siste tiårene har erstattet personalavdelingen på jobben til folk, eller begrepet New Public Management (NPM), en form for ledelse som måler ansatte og resultater på skjematisk og lederstyrt vis. Nyliberalisme handler for fagbevegelsen også om et større system som radbrekker arbeidslivet og reglene der og åpner for at noen bransjer har ansatte som er sosialt dumpet, det vil si at de har vesentlig dårligere lønns- og arbeidsvilkår enn normalt. Andre jobber midlertidig, i usikkerhet eller via bemanningsbyråer. Altså at det er nyliberalismens prosjekt å forskyve makt til fordel for arbeidsgiverne. 

			Vi som har barn i skolen, har møtt ordet nyliberalisme når det diskuteres om barna har for mange prøver i skolen, om de testes for mye og for ofte, og hvorfor de skal måles på denne måten hele tiden. Eller når vi diskuterer hvorfor skolene har havnet i et system der de hele tiden skal konkurrere med hverandre om de beste resultatene, og der ungene aldri blir bra nok, noe vi snapper opp i de stadige utviklingssamtalene vi har på vegne av barna våre. 

			I helsevesenet snakker man noen ganger om nylibe­ralisme når ansatte må tenke pasienters verdi satt opp mot økonomisk verdi, eller når sykehjem eller helsetjenester settes ut til private aktører som skal tjene penger, eller når man stusser over hele ideen helseforetak – som er skapt etter næringslivets bedriftsmodeller. Når pasienter blir «brukere» i stedet for pasienter, er dette også nyliberalismens bedriftstankegang sitt inntog i velferdstjenestene. Nyliberalisme bidrar rett og slett med nytale, som både påvirker språket og hvordan vi ser på velferden. Og i siste instans, hvordan vi ser på hverandre.

			En del psykologer er også opptatt av nyliberalisme. De ser da at stadig flere pasienter, eller «brukere», kan ha tegn på mentale lidelser som er typiske for vår tid: stress, uro, selvbebreidelse, utilstrekkelighet, depresjon, ensomhet, håpløshet, avmakt. Ikke bare hos en del ungdommer, som vi ofte snakker om; dette angår folk i alle aldre. Og kan det være, spør psykologene, at noen av disse mentale lidelsene ikke bare kommer innenfra pasientens selv, men er et resultat av samfunnet pasienten lever i? 

			Videre har vi de som mer vagt eller filosofisk tenker på nyliberalisme som en tidsånd. Noe som er rundt oss og forteller oss hva som er vår tids idealer, våre verdier, hva vi har «lov» til å dagdrømme om, og hva som er å anse som dumt eller naivt å ønske seg. Noe som trenger seg inn i oss, som påvirker hvordan vi ønsker å fremstå, både foran vårt eget speilbilde og i det store samfunnsspeilet. Nyliberalisme blir dermed «et ubestemmelig trykk», slik den svenske poeten og nobelprisvinneren Tomas Tranströmer en gang sa.1 

			Store norske leksikon definerer nyliberalisme slik:

			Nyliberalisme er en samlebetegnelse på økonomiske og politiske ideologier og teorier, som har det til felles at de mener samfunnet i stor grad bør være organisert i henhold til markedsøkonomiske prinsipper. Som følge av det grunnsynet går personer og organisasjoner, som av andre blir omtalt som nyliberalistiske, inn for privatisering av offentlige virksomheter og færre offentlige inngrep i økonomien i form av skatter, avgifter og ulike reguleringstiltak. 

			I denne boken skal jeg forsøke å vise hvordan alle disse ulike måtene å bruke begrepet nyliberalisme på henger tett sammen. Om du sliter med tidsklemme eller med en uforklarlig uro rundt ikke å strekke til, skal du vite at du trolig sliter med det samme som han som ikke tør si «nei» til sjefen når hun innfører ansattekarakterer på arbeidsplassen, for eksempel.

			Kanskje er du en av dem som, når kvelden sniker seg på, igjen og igjen spør deg selv: Hvorfor ble alt så hektisk i dag også? Men i stedet for å skylde på deg selv burde du i stedet rette frustrasjonen utover: Hva slags system er det som får oss til å akseptere at stress og mas er normen, eller til og med en slags status?

			Psykologer snakker om skam som en av våre grunnleggende følelser. Skam får oss til å regulere adferd når vi ødelegger for flokken vi er en del av. Skam bærer i seg redselen for å møte avsky i blikket til de andre. I dag har denne engang brukbare følelsen fått noen uheldige virkninger. For én ting er berettiget skam, som du bør kjenne på dersom du har gjort noe ufint mot andre. Da kan skam fungere slik at du endrer atferd, ber om til­givelse og går videre som et bedre menneske. Men i dag opptrer dessverre skam også når vi står i situasjoner utenfor egen kontroll. Som å bli rammet av fattigdom, eller ikke kunne forbruke og ha like pene hus, interiør eller gjenstander som andre du ønsker å være i flokken til. Du kan komme til å skamme deg over den gamle bilen, eller at ungene dine går i arvede klær, og på den måten gjøre uheldige valg for å komme ut av skammen. For eksempel kan du komme til å sette deg i forbruksgjeld for å passe inn. I programmet Luksusfellen på TV3 er det ofte dette som trer frem i løpet av programmene med gjeldstyngede ofre: Det er ikke så fryktelig mye luksusforbruk det er snakk om når alt kommer til alt, men heller et sterkt ønske om å se like vellykket ut som «alle andre»; den pene stuen, de fine klærne, en ferie i Syden. 

			For det er ikke sant at vår tid er en tid i full norm­oppløsning. Det er motsatt. Vår tidsepoke er fullstappet av normer og verdier vi strekker oss etter, normer som er tett knyttet opp mot dagens økonomiske system med det samme budskap enten du er en hundrelapp eller et menneske: Voks! Hele tiden, og aldri stopp. 

			Det er på en måte sant at nyliberalismen ikke har et innbygget moralsk kompass, annet enn det som handler om å tilrettelegge for markedene. Samtidig avkrever den av oss mennesker visse verdier og dyder: Vi skal være aktive agenter som evner å tilegne oss kunnskap som har markedsverdi her og nå. Det betyr blant annet at vi skal være positive, omstillingsvillige og kompetente ansatte og forbrukere. Og hva om vi ikke vil det? Vi vet alle om noen som lever alternativt, som tar andre valg enn folk flest i levemåte og livsstil, som har andre verdier. Bare ved å kunne peke dem ut anerkjenner vi samtidig at det er en normativ levemåte og livsstil som anses mer innafor, fornuftig og medstrøms. Hva eller hvem bestemmer hva det er? Og kan vi komme opp med alternative måter å leve på, måter som ivaretar folks og planetens behov fremfor et evig krav om vekst? Ikke for en enkeltstående hippie som bryter med alt, men for oss alle?

			 

			

			
				
					1	Tomas Tranströmer sa i et sjeldent intervju at dette trykket skyldes statsmakten og kommersielle krefter «som på ett braskande sätt försöker styra oss. Och hela denna tidsanda, hela massmedietrycket också. Det gemensamma för alla dessa olika tryck, det är at dom riktar sig mot det som er individuelt. Känsligt. Det som är det personliga i djupaste mening.» Gjengitt i en kronikk av høgskolelektor Ragnhild Fjellro i Klassekampen 19. november 2012.

